[{"text_idx": "#000001", "text": "Horixe bera egin behar izan du Alex Txikon alpinistak ere, izan ere, PCR proba, musukoa eta pandemiari aurre egiteko neurri guztiak Manaslu mendia negu gorrian igo ahal izateko espedizioaren barne izan dira aurtengoan, mendia ekipatzea besteko garrantzitsuak eta ezinbestekoak. Arraroa, xelebrea eta utopikoa, zalantzarik gabe, baina egungo errealitatearen isla zuzena nolabait. Oraingoan, berriz, neurriak ez dira albiste txarren ondorio izan, albiste oso onen ondorioa baizik, hauek errespetatuz, posible izan baita, oraintxe bertan, artikulu hau irakurtzen zauden une berean, Alex Txikon eta bere taldea Manasluko Behe Kanpalekuan egotea, munduko zortzimilakorik ederrenetako baten magalean, alegia."}, {"text_idx": "#000003", "text": "Itxialdiak denbora luzez iraun zuen eta Alexek bereziki baliatu zuen halabeharrez lau pareta barnean geldi egon eta aurreko artikulu batean azaldu genizuen Nanga Parbateko lehen neguko igoeraren liburua eta filma egin eta bukatzeko. Ez pentsa, ordea, horrekin nahikoa izan zuenik, espedizio berri bat antolatzeko bereak eta bi egin baitzituen, azken unera arte posible izango zen jakin gabe."}, {"text_idx": "#000004", "text": "Simone Moro alpinista italiar handiarekin harremanetan jarri, elkarrekin zerbait antolatzeko lanetan aritu, gainontzeko taldea eratu, babesleak bilatu eta Nepalgo Seven Summit Treks agentziarekin bidaia eta espedizioa antolatzen hasi. Neurriak, ordea, aste batetik bestera aldatzen joan diren honetan, gizarteko alor guztietan bezala, alpinismoan ere ziurgabetasuna jaun eta jabe izan da azken unera arte."}, {"text_idx": "#000005", "text": "Segurtasuna bermatu zitekeela ziurtatu ostean, espedizioa egingo zela baieztatu zuten. Joan aurretik PCR bat egin zuten guztiek, honek dakarren beldurrarekin, baina zorionez, denek negatibo eman ondoren, bidaiari ekin zioten. Kathmandura, Nepalgo hiriburura iritsi eta bost egunera, beste PCR bat egin behar izan zuten trekking-ean murgildu ahal izateko."}, {"text_idx": "#000006", "text": "Machhakholako bideari ekin, Tibeteko ospakizun berezi baten partaide gisa aritu, Dobhanerantz (1.070m) abiatu, pandemiari egokitutako neurri zorrotzak bete Nepaleko autoritateari men eginez, Bimthangeraino iritsi, 2008an, Edurnerekin, Asierrekin, Ferranekin eta Mikelekin egindako bidaia gogoratu, handik Namrungera (2.600m) abiatu, Samagaonera heldu (3.500m), eta azkenik, Manaslu mendiaren Behe Kanpalekura iritsi (4.750 m). COVID-19ak nepaldarraren diru sarreretan izan duen eragina zenbakaitza da, mendizaleak eta turistak bertara iristen ez badira, ez baitute oinarrizko betebeharrak asetzeko dirurik. Ondorioz, \u201cBehe Kanpalekura geure material guztia bidali ahal genuen arren, Samagaonera eramatea erabaki genuen, bertokoei lan gehiago eskaini nahian. Ikaragarria da ikustea bizi duten egoera oso gogorra izan arren, irribarrea ez dutela sekula ere galtzen\u201d."}, {"text_idx": "#000010", "text": "Comienzan las obras para cubrir la zona de juegos infantiles del parque Zelaieta"}, {"text_idx": "#000013", "text": "Merecida victoria de los azules en el derbi ante el Real..."}]